BAZNA - VIA TRANSILVANICA
2023-10-09 - 2024-10-08
UNUL DINTRE TRASEE

Cu bicicleta prin Terra Saxonum sau Ținutul Sașilor, pe Via Transilvanica

Comuna Bazna se află la confluența județelor Alba, Mureș și Sibiu și este străbătută de Via Transilvanica.
Via Transilvanica este un traseu de drumeții tematice din România, de aproximativ 1.400 de kilometri, început în 2018, care este cuprins între Putna și Drobeta Turnu‑Severin. Drumul traversează zece județe și promovează valorile culturale, etnice, istorice și naturale și diversitatea României în spiritul „turismului lent”.
Traseul este împărțită în șapte regiuni istoric‑culturale: Bucovina, Ținutul de Sus, Terra Siculorum, Terra Saxonum, Terra Dacica, Terra Banatica și Terra Romana. Traseul se mai împarte și în cele zece județe pe care le străbate: Suceava, Bistrița‑Năsăud, Mureș, Harghita, Brașov, Sibiu, Alba, Hunedoara, Caraș-Severin și Mehedinți. Drumul este marcat cu semne pictate pe lemn sau piatră în culorile specifice: portocaliu și alb (săgeată portocalie pentru direcția Drobeta-Turnu Severin și albă pentru direcția Putna). Marcajul specific este un T portocaliu într‑un cerc de aceeași culoare pe un fundal alb. La fiecare kilometru sunt borne mari de andezit de 260 kilograme, fiecare cu sculpturi realizate de artiști plastici din Iași, Cluj-Napoca, Timișoara și Bulgaria.
În acest larg context al Viei Transilvanica, traseele pe care vi le propunem sunt de o frumusețe unică. Ele se întind între Terra Saxonum, adică Ținutul Sașilor și Valea Mureșului și străbat prin județele Sibiu și Mureș, o distanță de 202 km, traversând localitățile Archita, Sighișoara, Mediaș, Bazna și Micăsasa. Este o zonă cu un trecut aparte, cu obiective istorice și culturale inconturnabile. Aceste trasee pot fi parcurse fie pe etape, fie în întregime – pe jos, cu bicicleta, călare, cu mașina, etc.

Haide!

Dificultate

71

Timp traseu

3 Ore si 10 Min.

Distanță

7 Km

Informații suplimentare despre Bazna

Drumețiile pe care le propunem pornesc din Bazna, satul de reședință al comunei cu același nume din județul Sibiu, aflat în partea de nord-vest a județului, în Podișul Târnavelor. Două trasee dintre cele mai ofertante trasee sunt cel spre Mediaș și cel către Blaj.
Bazna a făcut parte în Evul Mediu din comitatul Târnava Mică, iar în perioada interbelică a făcut parte din plasa Diciosânmartin, din județului Târnava Mică. În anul 1359 Bazna este atestată însă, împreună cu Velțul, ca așezare liberă din Scaunul Mediașului.
Cu siguranță, izvoarele minerale din Bazna sunt adevărata ei bogăție, datorită cărora s-a născut aici Stațiunea balneară. Valoarea curativă a izvoarelor minerale de la Bazna era cunoscută încă din secolul al XVIII-lea. Bazna este amintită de Rudolf Rothens, în lucrarea Memorabilae Europae, în 1749, pentru apele ei minerale, iar dr. Klaus, în studiul Izvoare tămăduitoare din monarhia austriacă, se referă și el la binefacerea apelor din Bazna. În anul 1814 Biserica evanghelică-luterană a preluat lacurile minerale, hotărând construirea unui așezământ balnear. În 1843 o societate pe acțiuni din Mediaș a început exploatarea sistematică a băilor. Din anul 1949, Băile Bazna au fost trecute în administrarea Ministerului Sănătații, devenind stațiune balneo-climaterică, cu caracter permanent.
Numele localității este legat de o altă bogăție naturală a ei, sarea. Sarea de Bazna este o sare pură, 100% naturală, fără adaosuri chimice, extrasă de la mare adâncime, din Podișul Târnavelor, cuprinzând minerale de-a dreptul miraculoase pentru sănătate: cloruri de natriu, potasiu, magneziu, calciu, iodura și bromura de natriu, iod şi brom. Calitățile sale curative sunt recunoscute de mai bine de 200 de ani în toata Europa.
Mica stațiune BAZNA, cu dealurile sale împădurite, cu apele sărate, oferă cazare în frumoasele ei case săsești transformate în pensiuni. Se găsesc aici piscine interioare și exterioare, iar conservarea tradițiilor populare și aportul culinar îi sporesc și mai mult valoarea.
Bazna este o localitatea renumită și pentru rasa de porci care îi poartă numele. Porcul de Bazna este de talie mică-medie, are părul negru, cu o bandă alba ce îi înconjoară omoplații și picioarele din fața. Grăsimea porcului este una excelentă, iar carnea este numai bună pentru produsele crud-uscate, care încă se păstrează la maturare iarna și sunt afumate în podurile caselor tradiționale.

După o baie bună la spa-urile stațiunii, se cuvine o plimbare prin sat, el însuși un loc fermecător, cu casele săsești frumos aliniate de o parte și de alta a râului cu același nume, care și-au păstrat stilul autentic și farmecul indicibil.
În mijlocul satului, veghează de secole o cetate fortificată cu palisade. Este vorba de o cetate țărănească cu biserica în incintă, datând din secolul al XV-lea, obiectiv turistic în fața frumuseții căruia ți se taie respirația. Biserica evanghelică-luterană, înscrisă pe lista monumentelor istorice, a fost ridicată, se pare, în a doua jumătate a secolului al XIV-lea, după cum indică inscripția O REX GLORIAE VENI (O, Rege al Gloriei, vino !) de pe unul dintre clopotele sale, scrisă cu majuscule gotice.
Unele detalii de la portalul de vest și din cor, o strană din piatră din secolul al XIII-lea, duc la ipoteza că aici a existat, anterior, o biserică romanică. Cea de astăzi, este o biserică sală cu cor, cu închidere dreptunghiulară. Zidurile sunt sprijinite pe contraforturi. În interior putem admira altarul baroc datând de la sfârșitul secolul al XVIII-lea, care îl reprezintă în tabloul principal pe Isus din Nazaret în templu și care este flancat de câte trei coloane corintice, stranele datate în 1503, orga barocă, confecționată de Johannes Hahn și terminată în 1757, care, împreună cu balustrada din față, reprezintă o lucrare de artă armonioasă, și, nu în ultimul, rând amvonul baroc confecționat în 1781.
Fortificarea bisericii a avut loc la începutul secolului al XVI-lea. Atunci a fost înălțat un turn de apărare prevăzut cu contraforți în trepte, corul având trei niveluri.
Turnul de poartă al incintei din Bazna este un element tipic categoriei de construcții defensive. În acest turn, care este și turn clopotniță, sunt adăpostite trei clopote din secolul al XIV-lea. Inscripția gotică de pe unul din ele menționează că Sfântul Nicolae este patronul spiritual al acestei biserici.
În anul 1873 zidul de incintă a fost dărâmat până la jumătatea înălțimii inițiale. Un al doilea zid de incintă, pentru apărarea celui vechi, a fost construit în 1911. La sfârșitul secolului al XIX-lea, înălțimea inițială a zidului defensiv, de aproximativ 7-8 metri, a fost redusă la 2-3 metri.
Biserica este îngrijită și bine conservată.

Închiriază o Bicicletă Electrică

Fiecare închiriere de biciclete include:

Vezi aici regulile de închiriere →

Cască

Lacăt pentru bicicletă

Tur audio ghidat prin GPS

Coș/geantă pentru bicicletă
